Nuorukaiselle
Marssin tapaan.

 1. Nuorukainen, aamun lapsi,
 kevättoive karun maan,
 nouse laakson pimennoista
 päivän luokse laulamaan.
 Nouse toimen karkeloihin,
 kevättöihin puhtoisiin,
 nouse, yhdy nuorin mielin
 luonnon suuriin säveliin!

 2. Nuorukainen, katse nosta,
 poskipäihin puna saa,
 katko kahlees, luo’os uutta,
 nosta kansa, nosta maa.
 Avoimeksi nuori rinta,
 vapahaksi nuori suu,
 nuorisossa Suomen kevät
 kansallemme avautuu.

 3. Nuorukainen, himot heitä,
 unhoon aatteet alhaiset!
 Suomen nuorta kevätkansaa
 kutsuu isäin kuiskehet.
 Nuorukainen, aamun lapsi,
 tähti toivon taivahan,
 nouse kevään karkeloihin,
 luokse valon oikean.

Mikko Uotinen.

Mikko Uotinen
P. J. Hannikainen